Document ID: 32003R1085

Kommissionens forordning (EF) nr. 1085/2003
af 3. juni 2003
om behandling af ændringer af betingelserne i markedsføringstilladelser for humanmedicinske lægemidler og veterinærlægemidler, som er omfattet af Rådets forordning (EØF) nr. 2309/93
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2309/93 af 22. juli 1993 om fastlæggelse af fællesskabsprocedurer for godkendelse og overvågning af human- og veterinærmedicinske lægemidler og om oprettelse af et europæisk agentur for lægemiddelvurdering(1), ændret ved Kommissionens forordning (EF) nr. 649/98(2), særlig artikel 15, stk. 4, og artikel 37, stk. 4, og
ud fra følgende betragtninger:
(1) I lyset af de praktiske erfaringer med anvendelsen af Kommissionens forordning (EF) nr. 542/95 af 10. marts 1995 om behandling af ændringer af betingelserne i markedsføringstilladelser i henhold til Rådets forordning (EØF) nr. 2309/93(3), ændret ved forordning (EF) nr. 1069/98(4), bør proceduren for ændring af betingelserne i markedsføringstilladelser forenkles.
(2) På baggrund af den tekniske tilpasning af bilag I til Europa-Parlamentets og Rådets direktiv 2001/83/EF af 6. november 2001 om oprettelse af en fællesskabskodeks for humanmedicinske lægemidler(5) bør der i denne forordning indføres bestemmelser om ændringer vedrørende Plasma Master Files og Vaccine Antigen Master Files.
(3) Nogle af procedurerne i forordning (EF) nr. 542/95 bør derfor justeres, men de generelle principper, som disse procedurer er baseret på, bør bibeholdes.
(4) Der bør indføres en forenklet og hurtig meddelelsesprocedure for visse mindre ændringer, som ikke berører lægemidlets godkendte kvalitet, sikkerhed eller virkning, uden at Det Europæiske Agentur for Lægemiddelvurdering (i det følgende benævnt "Lægemiddelagenturet") forudgående skal foretage en vurdering. For andre mindre ændringers vedkommende bør det stadig kræves, at Lægemiddelagenturet vurderer den indgivne dokumentation.
(5) De forskellige typer mindre ændringer bør klassificeres efter de betingelser, der skal opfyldes, således at man kan fastlægge den procedure, der skal følges; det er særlig nødvendigt præcist at definere mindre ændringer, som ikke kræver forudgående vurdering.
(6) Det er nødvendigt at præcisere definitionen af en "udvidelse" af markedsføringstilladelsen, men det bør stadig være muligt at indgive en separat, fuldstændig ansøgning om markedsføringstilladelse for et lægemiddel, der allerede er godkendt, men med et andet navn og produktresumé.
(7) Lægemiddelagenturet bør have mulighed for at afkorte fristen for vurdering i hastende tilfælde og for at forlænge fristen, hvis der er tale om en større og mere omfattende ændring.
(8) Det er nødvendigt at forenkle de administrative procedurer for mindre ændringer med hensyn til ajourføring af markedsføringstilladelserne ved at give Kommissionen mulighed for at foretage en ajourføring i grupper hver sjette måned i form af en enkelt afgørelse.
(9) Der bør ske en præcisering af tidsfristen for den procedure, der skal anvendes, hvis Kommissionen pålægger hastende sikkerhedsrestriktioner.
(10) Der bør ske en yderligere præcisering vedrørende ændringer af produktresuméet, etiketteringen og indlægssedlen; procedurerne i denne forordning bør dog ikke omfatte ændringer af etiketteringen eller indlægssedlen, som ikke er en følge af ændringer af produktresuméet.
(11) For klarhedens skyld bør forordning (EF) nr. 542/95 erstattes med en ny forordning.
(12) De i denne forordning fastsatte foranstaltninger er i overensstemmelse med udtalelse fra Det Stående Udvalg for Humanmedicinske Lægemidler og Det Stående Udvalg for Veterinærlægemidler -
UDSTEDT FØLGENDE FORORDNING:
Artikel 1
Genstand
1. I denne forordning fastsættes proceduren for behandling af ansøgninger om ændringer af betingelserne i markedsføringstilladelser, der er udstedt i henhold til forordning (EØF) nr. 2309/93.
2. Denne forordning finder også anvendelse på behandling af ansøgninger om ændring af betingelserne vedrørende en Plasma Master File og en Vaccine Antigen Master File, jf. bilag I til direktiv 2001/83/EF.
Artikel 2
Anvendelsesområde
Denne forordning finder ikke anvendelse på:
a) udvidelser af markedsføringstilladelser, der opfylder betingelserne i bilag II til denne forordning
b) overførsel af markedsføringstilladelser til en ny indehaver
c) ændringer af maksimalgrænseværdien for restkoncentrationer som defineret i artikel 1, stk. 1, litra b), i Rådets forordning (EØF) nr. 2377/90(6).
De i litra a) omhandlede udvidelser behandles efter den procedure, der er fastsat i artikel 6 til 10 og artikel 28 til 32 i forordning (EØF) nr. 2309/93 hvad angår henholdsvis humanmedicinske lægemidler og veterinærlægemidler.
Artikel 3
Definitioner
I denne forordning forstås ved:
1) "ændring af betingelserne i en markedsføringstilladelse": en ændring af indholdet af de i artikel 6, stk. 1 og 2, eller artikel 28, stk. 1 og 2, i forordning (EØF) nr. 2309/93 omhandlede dokumenter i den form, hvori de forelå, da afgørelsen om markedsføringstilladelsen blev truffet i overensstemmelse med artikel 10 eller 32 i forordningen, eller efter godkendelse af eventuelle tidligere ændringer
2) "mindre ændring" af type IA eller IB: en ændring, som er anført i bilag I, og som opfylder de i bilaget anførte betingelser
3) "Større ændring" af type II: en ændring, som ikke kan anses for at være en mindre ændring eller en udvidelse af markedsføringstilladelsen
4) "hastende sikkerhedsrestriktion": en foreløbig ændring af produktinformationen vedrørende specielt et eller flere af følgende punkter i produktresuméet: indikationer, posologi, kontraindikationer, advarsler, målarter og tilbagetrækningsperioder som følge af nye oplysninger, der har betydning for sikkerheden ved anvendelsen af lægemidlet.
Artikel 4
Meddelelsesprocedure for mindre ændringer af type IA
1. Ved mindre ændringer af type IA indgiver indehaveren af markedsføringstilladelsen (i det følgende benævnt "indehaveren") til Lægemiddelagenturet en meddelelse vedlagt:
a) alle nødvendige dokumenter, herunder de dokumenter, der er ændret som følge af ændringen
b) det relevante gebyr, der er fastsat i Rådets forordning (EF) nr. 297/95(7).
2. En meddelelse må kun vedrøre én ændring af type IA. Skal der foretages flere ændringer af type IA af betingelserne i en enkelt markedsføringstilladelse, indgives en separat meddelelse om hver ændring af type IA; hver af disse meddelelser skal indeholde en henvisning til de andre meddelelser.
3. Uanset stk. 2 kan en enkelt meddelelse, hvis en ændring af type IA af markedsføringstilladelsen indebærer følgeændringer af type IA, omfatte alle sådanne følgeændringer. I meddelelsen skal forholdet mellem disse følgeændringer af type IA beskrives.
4. Medfører en ændring følgeændringer af produktresuméet, etiketteringen og indlægssedlen, anses disse for at være en del af ændringen.
5. Opfylder meddelelsen de i stk. 1 til 4 anførte betingelser, anerkender Lægemiddelagenturet meddelelsens gyldighed senest 14 dage efter modtagelsen af meddelelsen og underretter indehaveren herom.
Lægemiddelagenturet offentliggør, hvis det er relevant, de i artikel 3, stk. 1, omhandlede ændrede dokumenter.
Om fornødent ajourfører Kommissionen hver sjette måned markedsføringstilladelsen, som er udstedt i henhold til artikel 10 eller 32 i forordning (EØF) nr. 2309/93, på grundlag af et forslag udarbejdet af Lægemiddelagenturet.
Kommissionen meddeler indehaveren den ajourførte markedsføringstilladelse.
EF-registret for lægemidler som omhandlet i artikel 12 og 34 i forordning (EØF) nr. 2309/93 ajourføres i nødvendigt omfang.
Artikel 5
Meddelelsesprocedure for mindre ændringer af type IB
1. Ved mindre ændringer af type IB indgiver indehaveren til Lægemiddelagenturet en meddelelse vedlagt:
a) alle nødvendige dokumenter, der dokumenterer, at de i bilag I anførte betingelser for ændringen er opfyldt, herunder alle dokumenter, der er ændret som følge af ændringen
b) det relevante gebyr, der er fastsat i forordning (EF) nr. 297/95.
2. En meddelelse må kun vedrøre én ændring af type IB. Skal der foretages flere ændringer af type IB af en enkelt markedsføringstilladelse, indgives en separat meddelelse om hver ændring af type IB; hver af disse meddelelser skal indeholde en henvisning til de andre meddelelser.
3. Uanset stk. 2 kan en enkelt meddelelse af type IB, hvis en ændring af type IB af markedsføringstilladelsen indebærer følgeændringer af type IA eller IB, omfatte alle sådanne følgeændringer. Meddelelsen skal indeholde en beskrivelse af forholdet mellem disse følgeændringer af type I.
4. Medfører en ændring følgeændringer af produktresuméet, etiketteringen og indlægssedlen, anses disse for at være en del af ændringen.
5. Opfylder meddelelsen de i stk. 1 til 4 anførte betingelser, anerkender Lægemiddelagenturet modtagelsen af en gyldig meddelelse og indleder den i stykke 6 til 11 omhandlede procedure.
6. Har Lægemiddelagenturet ikke senest 30 dage efter at have anerkendt modtagelsen af en gyldig meddelelse meddelt indehaveren sin holdning som omhandlet i stk. 8, anses den ændring, der er ansøgt om, for at være godkendt.
Lægemiddelagenturet underretter indehaveren herom.
Lægemiddelagenturet offentliggør, hvis det er relevant, de i artikel 3, stk. 1, omhandlede ændrede dokumenter.
7. Om fornødent ajourfører Kommissionen hver sjette måned markedsføringstilladelsen, som er udstedt i henhold til artikel 10 eller 32 i forordning (EØF) nr. 2309/93, på grundlag af et forslag udarbejdet af Lægemiddelagenturet.
Kommissionen meddeler indehaveren den ajourførte markedsføringstilladelse.
EF-registret for lægemidler som omhandlet i artikel 12 og 34 i forordning (EØF) nr. 2309/93 ajourføres i nødvendigt omfang.
8. Indtager Lægemiddelagenturet den holdning, at meddelelsen ikke kan godkendes, underretter den inden for den i stk. 6 omhandlede frist den indehaver af markedsføringstilladelsen, som har indgivet meddelelsen, herom med angivelse af, på hvilket grundlag den støtter sin holdning.
9. Inden for 30 dage efter modtagelsen af den i stk. 8 omhandlede holdning kan indehaveren ændre meddelelsen for at tage hensyn til den begrundelse, der er anført i holdningen. I så fald finder bestemmelserne i stk. 6 og 7 anvendelse på den ændrede meddelelse.
10. Ændrer indehaveren ikke meddelelsen, anses meddelelsen for at være afvist. Lægemiddelagenturet underretter indehaveren herom.
Artikel 6
Godkendelsesprocedure for større ændringer af type II
1. Ved større ændringer af type II indgiver indehaveren til Lægemiddelagenturet en ansøgning vedlagt:
a) alle relevante oplysninger og støttedokumenter som omhandlet i artikel 3, stk. 1
b) baggrundsdokumentation vedrørende den ændring, der ansøges om
c) alle dokumenter, der er ændret som følge af ansøgningen
d) et tillæg til eller en ajourføring af de eksisterende ekspertrapporter/oversigter/resuméer, hvor der tages hensyn til den ændring, der ansøges om
e) det relevante gebyr, der er fastsat i forordning (EF) nr. 297/95.
2. En ansøgning må kun vedrøre én ændring af type II. Skal der foretages flere ændringer af type II af en enkelt markedsføringstilladelse, indgives der en separat ansøgning om hver ændring; hver af disse ansøgninger skal indeholde en henvisning til de andre ansøgninger.
3. Uanset stk. 2 kan en enkelt ansøgning, hvis en ændring af type II indebærer følgeændringer, omfatte alle sådanne følgeændringer. Ansøgningen skal indeholde en beskrivelse af forholdet mellem disse følgeændringer.
4. Medfører en ændring følgeændringer af produktresuméet, etiketteringen og indlægssedlen, anses disse for at være en del af ændringen.
5. Opfylder ansøgningen de i stk. 1 til 4 anførte betingelser, anerkender Lægemiddelagenturet modtagelsen af en gyldig ansøgning og indleder den i stk. 6 til 10 omhandlede procedure.
6. Det kompetente udvalg under Lægemiddelagenturet afgiver udtalelse senest 60 dage efter indledningen af proceduren.
Fristen kan afkortes, hvis der er tale om et hastende spørgsmål, specielt vedrørende sikkerhed.
Fristen kan forlænges til 90 dage, hvis der er tale om ændringer, der vedrører ændringer af eller tilføjelser til de terapeutiske indikationer.
Fristen forlænges til 90 dage, hvis der er tale om ændringer vedrørende en ændring af eller tilføjelse af en målart, der ikke er bestemt til fødevareproduktion.
7. Inden for den i stk. 6 omhandlede frist kan det kompetente udvalg anmode indehaveren om at indgive supplerende oplysninger inden for en frist, der fastsættes af udvalget. Proceduren indstilles indtil det tidspunkt, hvor de supplerende oplysninger foreligger. I så fald kan den i stk. 6 omhandlede frist yderligere forlænges i en periode, der fastsættes af udvalget.
8. Når det kompetente udvalg har afgivet udtalelse, underretter Lægemiddelagenturet straks indehaveren og Kommissionen herom og sender, hvis det er relevant, Kommissionen de ændringer af betingelserne i markedsføringstilladelsen, der skal foretages, vedlagt de dokumenter, der er anført i artikel 9, stk. 3, og artikel 31, stk. 3, i forordning (EØF) nr. 2309/93.
9. Artikel 9, stk. 1 og 2, eller artikel 31, stk. 1 og 2, i forordning (EØF) nr. 2309/93 finder anvendelse på den udtalelse, der vedtages af det kompetente udvalg.
10. Om fornødent ændrer Kommissionen den markedsføringstilladelse, som er udstedt i henhold til artikel 10 eller 32 i forordning (EØF) nr. 2309/93, på grundlag af det forslag, der er udarbejdet af Lægemiddelagenturet.
Afgørelser vedrørende ændringer i tilknytning til sikkerhedsspørgsmål gennemføres inden for en frist, der fastsættes efter aftale mellem Kommissionen og indehaveren.
Kommissionen meddeler indehaveren den ajourførte markedsføringstilladelse.
11. EF-registret for lægemidler som omhandlet i artikel 12 og 34 i forordning (EØF) nr. 2309/93 ajourføres i nødvendigt omfang.
Artikel 7
Humaninfluenzavacciner
1. Ved ændringer af betingelserne i markedsføringstilladelser for humaninfluenzavacciner anvendes proceduren i stk. 2 til 6.
2. Senest 45 dage efter modtagelsen af en gyldig ansøgning afgiver Lægemiddelagenturet udtalelse om de kvalitetsdokumenter, der er omhandlet i modul 3 i bilag I til direktiv 2001/83/EF, på grundlag af en vurderingsrapport.
3. Inden for den i stk. 2 fastsatte frist kan Lægemiddelagenturet anmode indehaveren om supplerende oplysninger.
4. Lægemiddelagenturet sender straks sin udtalelse til Kommissionen.
Kommissionen træffer afgørelse om ajourføring af den markedsføringstilladelse, der er udstedt i henhold til artikel 10 i forordning (EØF) nr. 2309/93.
Afgørelsen gennemføres på betingelse af, at Lægemiddelagenturets endelige udtalelse som omhandlet i stk. 5 er positiv.
Kommissionen meddeler indehaveren den ajourførte markedsføringstilladelse.
5. Indehaveren sender de kliniske data og, hvis det er relevant, dataene vedrørende lægemidlets stabilitet til Lægemiddelagenturet senest 12 dage efter udløbet af den i stk. 2 fastsatte frist.
Lægemiddelagenturet vurderer disse data og afgiver endelig udtalelse senest ti dage efter modtagelsen af de i første afsnit omhandlede data. Lægemiddelagenturet meddeler Kommissionen og indehaveren den endelige udtalelse inden for de tre følgende dage.
6. EF-registret for lægemidler som omhandlet i artikel 12 i forordning (EØF) nr. 2309/93 ajourføres i nødvendigt omfang.
Artikel 8
Pandemisk situation vedrørende menneskelige sygdomme
Foreligger der en pandemisk situation vedrørende humaninfluenzavirus, der er anerkendt af Verdenssundhedsorganisationen eller af Fællesskabet inden for rammerne af Europa-Parlamentets og Rådets beslutning nr. 2119/98/EF(8), kan Kommissionen undtagelsesvis og midlertidigt anse en ændring af betingelserne i en markedsføringstilladelse for humaninfluenzavacciner for godkendt, allerede efter at der er indgivet en ansøgning, men inden den i artikel 7 omhandlede procedure er afsluttet. Under proceduren kan der dog indgives fuldstændige data om den kliniske sikkerhed og virkning.
Foreligger der en pandemisk situation vedrørende menneskelige sygdomme bortset fra humaninfluenzavirus, kan stk. 1 og artikel 7 finde tilsvarende anvendelse.
Artikel 9
Hastende sikkerhedsresriktioner
1. Træffer indehaveren i tilfælde af fare for folkesundheden eller dyrs sundhed hastende sikkerhedsrestriktioner, underretter han straks Lægemiddelagenturet herom. Har Lægemiddelagenturet ikke gjort indsigelse senest 24 timer efter modtagelsen af underretningen, anses de hastende sikkerhedsrestriktioner for at være godkendt.
Den hastende sikkerhedsrestriktion indføres inden for en tidsfrist, der fastsættes i samråd med Lægemiddelagenturet.
Der indgives straks og under alle omstændigheder senest 15 dage efter iværksættelsen af den hastende sikkerhedsrestriktion en ansøgning om ændring, der afspejler den hastende sikkerhedsrestriktion, til Lægemiddelagenturet med henblik på anvendelse af de i artikel 6 omhandlede procedurer.
2. Pålægger Kommissionen indehaveren hastende sikkerhedsrestriktioner, indgiver indehaveren en ansøgning om ændring, i hvilken der tages hensyn til de sikkerhedsrestriktioner, der er blevet pålagt af Kommissionen.
Den hastende sikkerhedsrestriktion indføres inden for en tidsfrist, der fastsættes i samråd med Lægemiddelagenturet.
Med henblik på anvendelsen af den i artikel 6 fastsatte procedure indgives der straks og under alle omstændigheder senest 15 dage efter iværksættelsen af den hastende sikkerhedsrestriktion en ansøgning om ændring, der afspejler den hastende sikkerhedsrestriktion, til Lægemiddelagenturet sammen med passende dokumentation til støtte for ændringen.
Første og andet afsnit berører ikke artikel 18 og 40 i forordning (EØF) nr. 2309/93.
Artikel 10
Ophævelse
Forordning (EF) nr. 542/95 ophæves.
Henvisninger til den ophævede forordning gælder som henvisninger til nærværende forordning.
Artikel 11
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. oktober 2003. Hvad angår behandling af ændringer af betingelserne i markedsføringstilladelser for Plasma Master Files og Vaccine Antigen Master Files anvendes den fra den dag, hvor Kommissionens direktiv om ændring af bilag I til direktiv 2001/83/EF træder i kraft.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. juni 2003.

Labels: 0
3